CELEX: 32007D0623
Language: ro
Date: 2007-05-23 00:00:00
Title: Decizia nr. 623/2007/CE a Parlamentului European și a Consiliului din 23 mai 2007 de modificare a Directivei 2002/2/CE de modificare a Directivei 79/373/CEE a Consiliului privind circulația furajelor combinate

14.6.2007   
            
            
               RO
            
            
               Jurnalul Oficial al Uniunii Europene
            
            
               L 154/23
            
         
      DECIZIA NR. 623/2007/CE A PARLAMENTULUI EUROPEAN ȘI A CONSILIULUI
   
   din 23 mai 2007
   de modificare a Directivei 2002/2/CE de modificare a Directivei 79/373/CEE a Consiliului privind circulația furajelor combinate
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 152 alineatul (4) litera (b),
   având în vedere propunerea Comisiei,
   având în vedere avizul Comitetului Economic și Social European (1),
   după consultarea Comitetului Regiunilor,
   hotărând în conformitate cu procedura prevăzută la articolul 251 din tratat (2),
   întrucât:
   
               (1)
            
            
               Articolul 1 punctul 1 litera (b) din Directiva 2002/2/CE a Parlamentului European și a Consiliului (3) a modificat Directiva 79/373/CEE a Consiliului din 2 aprilie 1979 privind circulația furajelor combinate (4). Dispoziția respectivă a adăugat o literă la articolul 5 alineatul (1) din Directiva 79/373/CEE, prin care se solicită producătorilor de furaje combinate să indice, la cererea clientului, compoziția exactă a unui furaj.
            
         
               (2)
            
            
               Curtea de Justiție a Comunităților Europene, în hotărârea din 6 decembrie 2005 în cauzele conexe C-453/03, C-11/04, C-12/04 și C-194/04 (5), a declarat nul articolul 1 punctul 1 litera (b) din Directiva 2002/2/CE, având în vedere principiul proporționalității.
            
         
               (3)
            
            
               Articolul 233 din tratat prevede obligația instituțiilor al căror act a fost declarat nul de a lua măsurile necesare pentru a respecta hotărârea Curții de Justiție.
            
         
               (4)
            
            
               Obiectivul asigurării siguranței furajelor este realizat, inter alia, prin punerea în aplicare a dispozițiilor Regulamentelor (CE) nr. 178/2002 al Parlamentului European și al Consiliului (6) și (CE) nr. 183/2005 al Parlamentului European și al Consiliului (7).
            
         
               (5)
            
            
               O serie de hotărâri judecătorești pronunțate în statele membre au condus la o punere în aplicare diferită și neunitară a Directivei 2002/2/CE, iar mai multe cauze care au legătură cu aceasta se află în prezent pe rolul respectivelor instanțe naționale.
            
         
               (6)
            
            
               Parlamentul European și Consiliul nu mai aduc, în prezent, modificări de anvergură actului juridic de bază, având în vedere promisiunea Comisiei, din cadrul programului de simplificare, de a prezenta, până la jumătatea anului 2007, propuneri privind revizuirea legislației în domeniul furajelor. Acestea anticipează că, în acest context, aspectul privind așa-numita „declarație deschisă” a ingredientelor va fi reevaluat în întregime și așteaptă noi propuneri din partea Comisiei, care să țină seama atât de interesele crescătorilor de animale de a fi informați în mod precis și detaliat cu privire la materiile prime conținute în furaje, cât și de interesul sectorului industrial aferent de a asigura o protecție corespunzătoare a secretului de afaceri.
            
         
               (7)
            
            
               Al doilea paragraf al articolului 12 din Directiva 79/373/CEE, adăugat prin articolul 1 punctul 5 din Directiva 2002/2/CE prevede obligația producătorilor de furaje combinate de a pune la dispoziția autorităților responsabile cu efectuarea controalelor oficiale, la cererea acestora, orice document referitor la compoziția furajelor care urmează să fie puse în circulație, care permit verificarea corectitudinii informațiilor existente pe etichete.
            
         
               (8)
            
            
               Prin urmare, Directiva 2002/2/CE ar trebui modificată,
            
         ADOPTĂ PREZENTA DECIZIE:
   Articolul 1
   Directiva 2002/2/CE se modifică după cum urmează:
   
               1.
            
            
               Articolul 1 punctul 1 litera (b) se elimină.
            
         
               2.
            
            
               La articolul 1 punctul 6, textul articolului 15a din Directiva 79/373/CEE se înlocuiește cu următorul text:
               „Articolul 15a
               Până la 6 noiembrie 2006, Comisia transmite un raport Parlamentului European și Consiliului, pe baza informațiilor primite de la statele membre, cu privire la punerea în aplicare a măsurilor introduse de articolul 5 alineatul (1) litera (j) și alineatul (5) litera (d), precum și de articolul 5c și de articolul 12 al doilea paragraf, în special cu privire la indicarea cantităților, sub forma procentului din greutate, de materie primă pe eticheta furajelor combinate, inclusiv toleranța admisă, însoțită de eventuale propuneri menite să amelioreze aceste dispoziții.”
            
         Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
   Articolul 3
   Prezenta decizie se adresează statelor membre.
   
      Adoptată la Bruxelles, 23 mai 2007.
      
         
            Pentru Parlamentul European
         
         
            Președintele
         
         H.-G. PÖTTERING
         
      
      
         
            Pentru Consiliu
         
         
            Președintele
         
         G. GLOSER
         
      
   
   
      (1)  JO C 324, 30.12.2006, p. 34.
   
      (2)  Avizul Parlamentului European din 12 decembrie 2006 (nepublicat încă în Jurnalul Oficial) și Decizia Consiliului din 16 aprilie 2007.
   
      (3)  Directiva 2002/2/EC a Parlamentului European și a Consiliului din 28 ianuarie 2002 de modificare a Directivei 79/373/CEE a Consiliului privind circulația furajelor combinate (JO L 63, 6.3.2002, p. 23).
   
      (4)  JO L 86, 6.4.1979, p. 30. Directivă, astfel cum a fost modificată ultima dată prin Regulamentul (CE) nr. 807/2003 (JO L 122, 16.5.2003, p. 36).
   
      (5)  ABNA și alții, Culegere 2005, p. I-10423.
   
      (6)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1). Regulament, astfel cum a fost modificat ultima dată prin Regulamentul (CE) nr. 575/2006 al Comisiei (JO L 100, 8.4.2006, p. 3).
   
      (7)  Regulamentul (CE) nr. 183/2005 al Parlamentului European și al Consiliului din 12 ianuarie 2005 de stabilire a cerințelor privind igiena furajelor (JO L 35, 8.2.2005, p. 1).